**Татар телендә урта гомуми белем бирү мәктәбенең**

**5 нче сыйныфында укучы татар балалары өчен**

**татар теленнән үткәрелә торган район олимпиадасы биремнәре**

**(2016/2017 нче уку елы)**

**максималь балл - 65**

**үткәрү вакыты- 90 минут**

**I. Тестлардан берәр дөрес җавапны билгеләгез.**

1. Сингармонизм законының рәт гармониясенә буйсынмаган сүзләр санын билгеләгез.***(2 балл)***

*Сөлге, Илназ, радио, тукран, ундүрт, сәгать.*

а) ике сүз;

ә) өч сүз;

б) дүрт сүз;

в) биш сүз.

2. Кире ассимиляция күзәтелгән сүзләр төркемен билгеләгез.***(2 балл)***

а) идәннән, болында, моңнар, урамнан;

ә) кабарынкы, төнбоек, борынгы, сөенгән;

б) юлдан, кышкы, коштан, килгәндер;

в) егылган, йөриячәк, чәчәргә, җиләгем.

3.3.Кыска әйтелешле сузык авазлары булган сүзләрдән генә торган рәтне билгеләгез. ***(2 балл)***

а) болыт, колак, торт, билет;

ә) артист, планета, телефон, вымпел;

б) йокы, мендәр, балыкчы, төлке;

в) директор, миләш, тема, бүре.

4. Ябык иҗекләрдән генә торган сүзләр рәтен билгеләгез.***(2 балл)***

а) авыл, сүзләр, сөйләдек, торалар;

ә) сузык, нәрсәдән, көзләрен, эшләдек;

б) тартык, җәйнең, Рөстәмнән, диктантым;

в) эшсезгә, языгыз, бирем, көннәрем.

5. Мәгънәдәш берәмлекләрдән торган парлы сүзне билгеләгез. ***(2 балл)***

а) сату-алу;

ә) аклы-каралы;

б) эңгер-меңгер;

в) исәпсез-чутсыз.

6. Ясалма сүзләрдән генә торган рәтне билгеләгез. ***(2 балл)***

а) яшел, төркем, тамыр;

ә) җирдәге, торак, үзгәреш;

б) замана, тәрәзә, мәктәп;

в) дәрестә, нигезне, шәһәргә.

7. Җөмләдә кулланылган күплек сандагы исемнәрнең санын билгеләгез. ***(2 балл)***

*Уң яктагы чокыр төбендә бөрлегәннәр, тәлгәшләрен күтәрә алмыйча, якты кояш нурында янып, матурланып, кызарып утыралар.*

а) 1;

ә) 2;

б) 3;

в) 4.

8. Билгеле киләчәк заман хикәя фигыльләрне билгеләгез. ***(2 балл)***

а) укыр, эшләр, уйлар, барыр;

ә) беләчәк, барачак, күрәчәк, язачак;

б) көлде, белде, уйлады, санады;

в) карый, көлә, яза, сулый.

9. Ялгыш билгеләнгән сүз төркемен билгеләгез.***(2 балл)***

а) *баздан* – исем;

ә) *җәйге* – рәвеш;

б) *һич* – кисәкчә;

в) *ничек?* – алмашлык.

10. Кимлек дәрәҗәсендә кулланыла алмый торган сыйфатны билгеләгез. ***(2 балл)***

а) кызыл;

ә) салкын;

б) түгәрәк;

в) әче.

11. Икеләнү төсмере өсти торган кисәкчәләрне билгеләгез. ***(2 балл)***

а) һич, түгел;

ә) бит, ләбаса;

б) -мыни/-мени;

в) -дыр/-дер, -тыр/-тер.

12. Иялек килешендәге исем белән төзелгән сүзтезмәне билгеләгез. ***(2 балл)***

а) балыктан кайту;

ә) мәктәп ишеге;

б) шәһәрдә яшәү;

в) Алсуның күлмәге.

13. Җөмләдәге аергычлар дөрес күрсәтелгән рәтне билгеләгез. ***(2 балл)***

*Тәрбияле бала, аш яныннан торгач, майлы кулы белән әйбер тотмас, кулын киемнәренә сөртмәс, ә яхшылап сабын белән юар, авызын чайкар.* (Р.Фәхретдин)

а) тәрбияле;

ә) майлы;

б) тәрбияле, аш, майлы;

в) тәрбияле, майлы.

14. Җөмләнең иясен билгеләгез. ***(2 балл)***

*Агач башында кечкенә генә биш кошчык сайрый.*

а) агач;

ә) кечкенә генә кошчык;

б) биш кошчык;

в) кошчык.

15. Кушма җөмләне билгеләгез. ***(2 балл)***

а) Һәркем үзен генә түгел, якыннарын да кайгыртырга тиеш.

ә) Алсу, Гөлназ һәм Марат кибеткә киттеләр.

б) Кар ява, ләкин балалар урамнан кермиләр.

в) Мин язам, укыйм һәм сөйлим.

**II. Башыгызны эшләтегез.**

Сүзләргә тартык авазларны белдерә торган хәрефләрне өстәп, мәкальне языгыз. (Ике нокта урынына бер хәреф туры килә!) ***( 1 сүзгә ике балл) = (6 балл)***

..У....А....Ы.. ..О....Ы..Ы ..Е..Ә..Е....Ә.

**III. Теоретик бирем.**

Сузык авазлар турында белгәнегезне языгыз. Рәт гармониясенә буйсынмаган сүзләрне мисаллар ярдәмендә аңлатыгыз. ***(10 балл)***

**IV. Гамәли-иҗади бирем.**

*Карама яшенә, кара эшенә.* (Мәкаль)

1. *Эшенә* сүзенә фонетик анализ ясагыз. ***(5 балл)***

2. Җөмләдәге сүзләрнең кайсы сүз төркеменә караганлыгын билгеләгез. ***(4 балл)***

3. Тиңдәш кисәкләрне языгыз. ***(2 балл)***

4. Җөмлә җыйнакмы, әллә җәенкеме? ***(1 балл)***

5. Әлеге тема белән бәйле фикерләрегезне 12-15 җөмләдән торган бәйләнешле текст итеп языгыз. ***(7 балл)***