**Татар телендә урта гомуми белем бирү мәктәбенең**

**7 нче сыйныфында укучы татар балалары өчен**

**татар теленнән үткәрелә торган район олимпиадасы биремнәре**

**(2016/2017 нче уку елы)**

**максималь балл - 65**

**үткәрү вакыты-180 минут**

**I. Тестлардан берәр дөрес җавапны билгеләгез.**

1. Татар алфавитындагы 10 нчы хәрефне билгеләгез. ***(2 балл)***

а) Е;

ә) Ж;

б) Җ;

в) З.

2. Хәрефнең үзенчәлекләре дөрес аңлатылган рәтне билгеләгез. ***(2 балл)***

а) хәрефне әйтәбез һәм ишетәбез;

ә) хәрефне күрәбез һәм язабыз;

б) хәрефне әйтәбез һәм язабыз;

в) хәрефне күрәбез, язабыз һәм укыйбыз.

3. Киң әйтелешле сузык авазлардан гына торган сүзләр рәтен билгеләгез. ***(2 балл)***

а) торт, телевизор, орден, посылка;

ә) кыр, кер, чыршы, болан;

б) артист, башлык, каеш, ылыс;

в) элгеч, колын, борыч, күпер.

4. Сүз басымы соңгы иҗеккә төшмәгән рәтне билгеләгез. ***(2 балл)***

а) укыдым;

ә) зәп-зәңгәр;

б) кайтты;

в) укучылар.

5. Бер мәгънәгә генә ия булган сүзләрдән торган рәтне билгеләгез. ***(2 балл)***

а) өстәл, суыткыч, бина;

ә) аяк, баш, койрык;

б) күз, кыңгырау, алтын;

в) таш, бөдрә, тел.

6. Фразеологик әйтелмәгә туры килгән сүзне билгеләгез. ***(2 балл)***

***Китап корты.***

а) китап таратучы;

ә) китап укырга яратучы;

б) китапны туздыручы;

в) китап укырга яратмаучы.

7. Сүзгә кушымчалар дөрес ялганган рәтне билгеләгез. ***(2 балл)***

а) фестивальебез;

ә) фестивалебыз;

б) фестивалебез;

в) фестивалыбыз.

8. Сыйфат ясагыч кушымчалардан гына торган рәтне билгеләгез. ***(2 балл)***

а) -ынкы/-енке, -чан/-чән;

ә) -лык/-лек, -даш/-дәш;

б) -лап/-ләп, -ын/-ен;

в) -а/-ә, -лан/-лән.

9. Калын хәрефләр белән бирелгән исемнең ясалыш ягыннан төрен билгеләгез. ***(2 балл)***

*Агач хәтта үзен кисеп торган кешегә дә* ***күләгә*** *бирә.* (Мәкаль)

а) тамыр исем;

ә) кушымча ялгану юлы белән ясалган исем;

б) кушма исем;

в) кыскартылма исем.

10. Уртаклык юнәлешендәге фигыльләрдән торган рәтне билгеләгез. ***(2 балл)***

а) яздылар, көлделәр;

ә) язышалар, көлешәләр;

б) яздыртты, көлдертте;

в) язам, көләм.

11. Сыйфат фигыль кулланылган җөмләне билгеләгез. ***(2 балл)***

а) Хәзер әнием эштән кайтачак.

ә) Алсу каникулга әбисе янына кайтыр.

б) Мин иртәгә урманга барырмын.

в) Барыр юлыгыз озын.

12. Чама саны кулланылган җөмләне билгеләгез. ***(2 балл)***

а) Йөз сум акчаң булганчы, йөз дустың булсын. (Мәкаль);

ә) Без өчәү урманга гөмбәгә киттек.

б) Ул чакта миңа да шушы малай кебек ун-унбер яшьләр булгандыр. (Р.Гыйззәтуллин);

в) Кагарга тотынган беренче кадагым читкә очты. (И.Ханов).

13. Тезүле бәйләнештәге сүзләр рәтен билгеләгез. ***(2 балл)***

а) мәктәп;

ә) ак кар;

б) мәктәп, укытучы;

в) Күлмәк матур.

14. Гомумиләштерүче сүз кулланылган җөмләне билгеләгез. ***(2 балл)***

а) Имән, усак, нарат – безнең якларда үсә торган агачлар.

ә) Юкә дә, каен да, тал да – барысы да яфракларын койганнар.

б) Мин урманнан гөмбәләр һәм чәчәкләр җыйдым.

в) Дәрестә барлык укучылар да актив катнашты.

15. Җөмләнең хәбәрен билгеләгез. ***(2 балл)***

*Гөлүсә бүген концертта җырлый, бии һәм шигырь сөйли.*

а) сөйли;

ә) җырлый, бии;

б) җырлый, бии, сөйли;

в) җырлый, бии, шигырь сөйли.

**II. Башыгызны эшләтегез.**

Сүзләргә тартык авазларны белдерә торган хәрефләрне өстәп, мәкальне языгыз. (Ике нокта урынына бер хәреф туры килә!) ***(4 балл)***

А..Ы....А.. А....Ы.. ..А....Ы.. Ю.. .

**III. Теоретик бирем.**

Исемнәрнең ясалышы турында белгәннәрегезне языгыз. Фикерләрегезне мисаллар ярдәмендә дәлилләгез. ***(10 балл)***

**IV. Гамәли һәм иҗади бирем.**

*Үзең бел, ата-анаң киңәшен тыңла.* (Мәкаль)

1. *Үзең* сүзенә фонетик анализ ясагыз. ***(5 балл)***

2. *Киңәшен* сүзенең мәгънәле кисәкләрен билгеләгез. ***(4 балл)***

3. *Ата-анаң*, *тыңла* сүзләренә морфологик анализ ясагыз. ***(4 балл)***

4. Тиңдәш кисәкләр үзара нинди чара ярдәмендә бәйләнгән? ***(1 балл)***

5. Әлеге тема белән бәйле фикерләрегезне 12-15 җөмләдән торган бәйләнешле текст итеп языгыз. ***(7 балл)***